**ΠΡΟΤΡΕΠΤΙΚΟΣ ΛΟΓΟΣ**

**Κανονισμοί**

Ορισμός:

* Είναι ένας προσχεδιασμένος προφορικός λόγος.
* Ο/Η ομιλητής/-τρια προσπαθεί **να πείσει** και όχι απλώς να ενημερώσει το κοινό για τη   θέση-άποψη που υποστηρίζει και ταυτόχρονα **να προτρέψει** σε προβληματισμό και ενδεχόμενη δράση.
* Ο λόγος διαθέτει πειστικότητα, αλληλουχία και ζωντάνια, εκφωνείται και **δε** **διαβάζεται**.

Υλικό:  Στους φετινούς Αγώνες θα χρησιμοποιηθούν οι παρακάτω θεματικοί κύκλοι:

1. Παγκόσμια ειρήνη
2. Ρατσισμός
3. Βία
4. Πολιτισμός
5. Δια βίου παιδεία

Τα θέματα αντλούνται με κλήρωση από Τράπεζα είκοσι (20) θεμάτων. Κάθε σχολείο καλείται να υποβάλει τρία (3) θέματα μία (1) εβδομάδα πριν από την έναρξη των Αγώνων. Οι τελικές Τράπεζες Θεμάτων, που διαμορφώνονται με ευθύνη των διοργανωτών, γνωστοποιούνται στα σχολεία τρεις (3) μέρες πριν από την έναρξη των Αγώνων.

Διεξαγωγή: Οι μαθητές/-τριες που συμμετέχουν στο αγώνισμα του Προτρεπτικού Λόγου διαγωνίζονται σε δύο προκριματικούς γύρους. Όσοι/-ες συγκεντρώνουν την υψηλότερη βαθμολογία αγωνίζονται στην τελική φάση.

Οι μαθητές/-τριες συγκεντρώνονται σε συγκεκριμένη αίθουσα του σχολείου πέντε (5) λεπτά πριν από την προγραμματισμένη έναρξη της προετοιμασίας του αγωνίσματος, αφού προηγουμένως έχουν δει σε ποια αίθουσα και με ποια σειρά διαγωνίζονται. Ανά δέκα (10) λεπτά δίνεται  το θέμα, διαφορετικό σε κάθε γύρο, σε κάθε επόμενη σειρά διαγωνιζομένων. Κάθε διαγωνιζόμενος/-η έχει τριάντα (30) λεπτά, για να επεξεργαστεί το θέμα που θα του δοθεί. Κατά τη διάρκεια της προετοιμασίας ο/η μαθητής/-τρια δεν μπορεί να χρησιμοποιήσει κανένα βοηθητικό έντυπο ή ηλεκτρονικό μέσο. Μετά από τα 30 λεπτά της προετοιμασίας κάθε ομιλητής/-τρια εισέρχεται στην αίθουσα, συνοδευόμενος/-η από κάποιο  μέλος του Admin Staff.

Κατά τη διάρκεια της ομιλίας επιτρέπεται μόνο η χρήση των προσωπικών χειρόγραφων σημειώσεων που ο/η μαθητής/-τρια κράτησε στα 30 λεπτά της προετοιμασίας. Οι συμμετέχοντες συμβουλεύονται τις σημειώσεις τους, **δε διαβάζουν ό,τι έχουν καταγράψει στην προετοιμασία τους.** Κανένας/Καμία ομιλητής/-τρια ή μέλος του ακροατηρίου δεν επιτρέπεται να βγει από την αίθουσα πριν ολοκληρωθεί ο γύρος.

Χρονική Διάρκεια:  Η διάρκεια της ομιλίας πρέπει να είναι τουλάχιστον 4 λεπτά και να μην ξεπερνάει τα 5 λεπτά και 15 δευτερόλεπτα, **ειδάλλως η μέγιστη βαθμολογία είναι το 5.** Την ευθύνη για την τήρηση των χρόνων έχουν οι χρονομέτρες.

Προσοχή!

* Οι ομιλητές/-τριες έχουν το δικαίωμα να αποδεχτούν ή να απορρίψουν την άποψη που τους δίνεται και να οργανώσουν το λόγο τους όπως ταιριάζει στη θέση που επέλεξαν να υποστηρίξουν.
* Επιτρέπεται να χρησιμοποιήσουν τεκμηριωμένα ιστορικά γεγονότα, παραδείγματα, γνωμικά και ό,τι άλλο γνωρίζουν σε ποσοστό που να μην υπερβαίνει το 10% της ομιλίας.
* Ο στόχος του λόγου είναι πέρα από την πειθώ και η προτροπή σε προβληματισμό και δράση. **Πρέπει ο λόγος των μαθητών να έχει τουλάχιστον δύο τεκμηριωμένες προτάσεις στο κοινό, διαφορετικά η μέγιστη βαθμολογία είναι το 4,5.**